Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 434/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Patata de Galicia“/„Pataca de Galicia“

EU št.: PGI-ES-02300 – 10.3.2017

ZOP ( )ZGO (X)

1. Skupina vložnikov in pravni interes

Regulativni svet za zaščiteno geografsko označbo „Patata de Galicia“

Naslov: Finca devesa, s/n, 32630 Xinzo de Limia, Ourense

E-naslov: patacadegalicia@patacadegalicia.es

Telefon: +34 988462650

Skupina vložnikov ima pravni interes za vložitev tega zahtevka za spremembo specifikacije proizvoda kot organ za upravljanje ZGO na podlagi člena 3 uredbe o zaščiteni geografski označbi „Patata de Galicia“ in njen regulativni svet ter člena 12 zakona št. 2/2005 z dne 18. februarja 2005 o spodbujanju in ohranjanju kakovosti živil v Galiciji. V to skupino so vključeni vsi proizvajalci in izvajalci pakiranja proizvodov s to geografsko označbo.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☐ Drugo [Navedite.]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Glavni spremembi, ki se predlagata za vključitev v specifikacijo proizvoda, sta vključitev dveh novih sort krompirja in razširitev geografskega območja. Prva sprememba se nanaša na spremembo odstavka v zvezi z opisom proizvoda, zaradi katere je treba dodati najvišje vrednosti donosa na hektar za novi sorti, in formalno spremembo v odstavku v zvezi z metodo proizvodnje. Zaradi teh dveh sprememb so potrebne tudi manjše formalne spremembe v postavkah v zvezi z dokazilom o poreklu in povezavo.

Povečan je tudi največji donos na hektar za sorto kennebec, ki je bila do zdaj edina vključena v specifikacijo proizvoda z ZGO.

Poleg tega je zahteva po sajenju na zemljišču, ki izpolnjuje ustrezne pogoje za ta namen, preoblikovana v priporočilo.

Nazadnje je spremenjen tudi odstavek v zvezi z označevanjem, tako da je vanj vključen logotip zaščitene geografske označbe, ki se uporablja od registracije in se je uporabljal celo pred tem, ko je bil proizvod zaščiten samo na ravni Španije. To omogoča ureditev možnosti uporabe imena geografske označbe za proizvode, izdelane iz proizvoda Patata de Galicia.

5.1 Utemeljitev sprememb

(a) Vključitev sorte agria

Ta sorta se že desetletja goji v Galiciji, zlasti v glavni občini pridelave, tj. v A Limii. V prvotno specifikacijo proizvoda za to zaščiteno geografsko označbo ni bila vključena, ker je bila tedaj zaščitena sorta, danes pa ni več.

Kot se je pokazalo pri več slepih degustacijah, pri katerih so sodelovali strokovnjaki za senzorično analizo, ima sorta agria zaradi talnih in podnebnih razmer v Galiciji organoleptične lastnosti, po katerih se razlikuje od krompirja iste sorte, ki se prideluje na drugih območjih proizvodnje. Za namene teh degustacij je bil krompir z različnih območij pripravljen na tri različne načine: kuhan v vodi, ocvrt (v palčkah) in v lističih (čips). Pri vseh teh degustacijah je bila sorta agria, ki se goji v Galiciji, v primerjavi z drugimi sortami ocenjena zelo dobro in je prejela visoke ocene, predvsem za ocvrt krompir v lističih (čips), zaradi česar je povpraševanje po tej sorti v tem sektorju zelo veliko.

To je sorta, ki ima približno 21-odstoten delež suhe snovi, vsebnost reducirajočih sladkorjev pa je še vedno pod pragom, ki je bil določen za to zaščiteno geografsko označbo.

Tako kot za sorto kennebec so tudi za sorto agria značilni tanka in gladka lupina ter zelo plitva očesa, zaradi česar je povpraševanje po njej za komercialne namene zelo veliko.

Kar zadeva njene agronomske značilnosti, je treba poleg tega, da je njen donos na hektar večji od donosa sorte kennebec, poudariti njeno odpornost proti krompirjevim ogorčicam (Globodera rostochiensis), kar je pomemben vidik, saj je na glavnem območju proizvodnje krompirja Patata de Galicia, tj. v zgoraj navedeni občini A Limia, vse več parcel, okuženih s tem zajedavcem, na katerega je sorta kennebec precej občutljiva. Z vključitvijo sorte agria naj bi se tudi znižali stroški tretiranja in zagotovilo boljše spoštovanje okolja, saj se lahko zaradi uporabe te sorte močno zmanjšajo ali celo odpravijo tretiranja za boj proti tej nadlogi.

(b) Vključitev sorte fina de carballo

Fina de carballo je avtohtona sorta Galicije, ki se goji predvsem v občini Bergantiños, to je na enem od najbolj tradicionalnih območij gojenja krompirja v Galiciji. Tako kot pri sortah kennebec in agria je tudi njena lupina gladka in tanka. Vendar ima v nasprotju z navedenima sortama globoka očesa, zaradi česar je komercialno manj privlačna in se posledično prideluje v manjšem obsegu.

Vseeno ima ta sorta tako kot sorta kennebec belo meso in odlične organoleptične lastnosti, zlasti kadar je krompir kuhan, kot se je pokazalo pri primerjalnih degustacijah, opravljenih za oceno te sorte. Ker je ta sorta avtohtona in ker je treba okrepiti rastlinsko gensko dediščino, se priporoča, da se vključi med sorte, dovoljene v okviru ZGO Patata de Galicia.

(c) Razširitev geografskega območja

V veljavni specifikaciji proizvoda z ZGO Patata de Galicia so navedena štiri podobmočja proizvodnje, ki zajemajo več občin v treh od štirih galicijskih provinc.

V prvotno specifikacijo proizvoda so bile vključene samo občine, v katerih je bilo gojenje krompirja za prodajo najobsežnejše, preostalo galicijsko ozemlje pa je bilo z geografskega območja izključeno.

Vendar je gojenje krompirja v Galiciji dokaj enotno porazdeljeno v vseh štirih provincah skupnosti. Uradni podatki namreč kažejo, da so bile obdelovalne površine v letu 2014 naslednje: 6 016 (A Coruña), 4 201 (Lugo), 6 883 (Ourense) in 3 158 hektarov (Pontevedra).

Tudi zaradi dejstva, da je v Galiciji velik del proizvodnje krompirja namenjen lastni porabi ali neposredni prodaji proizvajalca potrošniku, so samo nekatera določena območja vključena v ozemlje, zajeto z zaščiteno geografsko označbo.

Vendar so talne in podnebne značilnosti, navedene v sedanji specifikaciji proizvoda, bolj ali manj enake v vseh občinah Galicije. Navesti je treba, da so podobmočja, navedena v veljavni specifikaciji proizvoda, porazdeljena po celotnem galicijskem ozemlju. Te značilnosti, tj. vlažno podnebje s padavinami v količini od 1 000 do 1 500 mm ali celo več, sušnim obdobjem ob koncu poletja in zmernimi temperaturami v rastnem obdobju rastline ter tlemi z ilovnato ali ilovnato-peščeno teksturo in kislim pH (med 5 in 6,5), so značilnosti, ki na splošno prevladujejo v Galiciji. Kot je bilo navedeno, se galicijski krompir goji na celotnem ozemlju Avtonomne skupnosti, razen na visokogorskih območjih, kjer strm teren otežuje mehanizacijo pridelave.

(d) Povečanje donosa na hektar za sorto kennebec

Donos sorte kennebec na hektar se je v zadnjih letih povečeval, ker so kmetje in kmetice iz Galicije profesionalizirali svojo dejavnost. Tako danes skoraj vsi proizvajalci uporabljajo certificirana semena, ki dajejo obilnejše in bolj kakovostne pridelke kot semena s kmetije, pri čemer je to že več let splošna praksa. Splošno razširjena sta postala tudi analiza tal in gnojenje, prilagojeno rezultatom teh analiz, kar je prav tako razlog za obilnejši pridelek.

Zato je treba za sorto kennebec za skoraj 15 % zvišati vrednosti največjega donosa na hektar na 25 000 kg/h za pridelke brez namakanja in 40 000 kg/ha za pridelke z namakanjem, pri čemer so te količine v skladu z največjim donosom na hektar, določenim za sorto fina de carballo. Vendar je za sorto agria določen nekoliko večji donos (30 000 kg/ha za pridelke brez namakanja in 50 000 kg/ha za pridelke z namakanjem), saj je ta sorta rodovitnejša.

(e) Priporočilo sajenja na zemljišču, ki izpolnjuje ustrezne pogoje za ta namen

Ta sprememba je prav tako povezana z visoko ravnjo profesionalizacije, ki je bila dosežena v sektorju. Osebe, odgovorne za kmetijska gospodarstva, dobro poznajo težave, ki jih lahko povzroči sajenje na neustreznih tleh, poznajo pa tudi način za odpravo te težave. Zato se zdi, da sajenja na ustreznih tleh ni treba zahtevati, ampak ga zadostuje priporočiti.

(f) Vključitev logotipa zaščitene geografske označbe

V skladu z veljavno specifikacijo proizvoda mora biti na etiketi krompirja, zaščitenega z ZGO Patata de Galicia, logotip te ZGO. Embalaža mora prav tako vključevati oštevilčeno sekundarno etiketo z logotipom. Vendar pa logotip ni vključen v specifikacijo proizvoda, čeprav se je uporabljal že pred registracijo te geografske označbe v evropskem registru, če je bil proizvod zaščiten na podlagi španske zakonodaje, veljavne pred zakonodajo Skupnosti.

Zaradi lažjega informiranja potrošnikov ter predvsem za zaščito proizvoda in nadzor nad njim zunaj Avtonomne skupnosti Galicija se zdi koristno, da se ta logotip vključi v specifikacijo proizvoda, kar bo pristojnim organom olajšalo izvajanje nadzora.

(g) Ureditev uporabe geografske označbe za proizvode, za izdelavo katerih je kot sestavina uporabljen krompir Patata de Galicia

V skladu s Smernicami Evropske komisije za označevanje živil, ki vsebujejo sestavine z zaščiteno označbo porekla (ZOP) in zaščiteno geografsko označbo (ZGO) (2010/C 341/03), so določena pravila glede možnosti uporabe navedbe „Elaborado con IGP Patata de Galicia“ na proizvodih, za izdelavo katerih je bil kot surovina uporabljen krompir z ZGO Patata de Galicia.

5.2 Postavke v specifikaciji proizvoda in enotnem dokumentu, na katere se spremembe nanašajo

(a) Opis proizvoda

Besedilo specifikacije proizvoda je spremenjeno zaradi vključitve sklicevanja na novi vključeni sorti.

Tako je besedilo:

„Proizvod z zaščiteno geografsko označbo (ZGO) ‚Pataca de Galicia‘ ali ‚Patata de Galicia‘ ustreza gomoljem vrste Solanum tuberosum L., kultivarja kennebec, namenjenim prehrani ljudi,“

nadomeščeno z naslednjim:

„Proizvod z zaščiteno geografsko označbo (ZGO) ‚Pataca de Galicia‘ ali ‚Patata de Galicia‘ ustreza gomoljem vrste Solanum tuberosum L., kultivarjev kennebec, agria in fina de carballo, namenjenim prehrani ljudi.“

In besedilo:

„Posebne značilnosti jedilnega krompirja sorte kennebec, zaščitenega z označbo porekla ‚Patata de Galicia‘, so:

— okrogla ali ovalna oblika gomoljev;

— zelo plitva očesa;

— tanka lupina gladkega videza;

— svetlo rumena lupina;

— bela sredica;

— tekstura: na otip trdna, po kuhanju smetanasta, v ustih čvrsta;

— ustreznost za prehrano: odlična, krompir se odlikuje zlasti po visokem deležu suhe snovi in kakovosti barve, arome in okusa po kuhanju.“

je nadomeščeno z naslednjim:

„Ne glede na gojeno sorto ima krompir s to geografsko označbo tanko lupino gladkega videza, zanj pa je značilna tekstura, ki je čvrsta na otip in smetanasta po kuhanju ter ima dobro konsistenco v ustih. Njegova kakovost za prehrano je odlična, odlikuje pa se zlasti po visokem deležu suhe snovi ter značilnostih barve, arome in okusa kuhanega krompirja. Njegove morfološke značilnosti in barva se razlikujejo glede na gojeno sorto, kot je prikazano v spodnji preglednici: Kennebec Agria Fina de carballo Oblika okrogla do ovalna podolgovata ovalna zaobljena Očesa zelo plitva zelo plitva globoka Barva lupine svetlo rumena rumena svetlo rumena Barva mesa bela rumena bela “

Podobne spremembe so vključene v točko 3.2 enotnega dokumenta.

(b) Geografsko območje

Ta odstavek specifikacije proizvoda je spremenjen tako, da je besedilo:

„Območje proizvodnje in pakiranja proizvoda z zaščiteno geografsko označbo vključuje štiri podobmočja Avtonomne skupnosti Galicija, natančneje:

— podobmočje Bergantiños (A Coruña): sestavljajo ga ozemlja občin Carballo, Coristanco, A Laracha, Malpica in Ponteceso;

— podobmočje A Terra Chá-A Mariña (Lugo): sestavljajo ga celotna ozemlja občin Abadín, Alfoz, Barreiros, Cospeito, Foz, Lourenzá, Mondoñedo, Ribadeo, Trabada, O Valadouro, Vilalba in Xermade;

— podobmočje Lemos (Lugo): sestavljajo ga ozemlja občin Monforte de Lemos, Pantón in O Saviñao;

— podobmočje A Limia (Ourense): sestavljajo ga cele občine Baltar, Os Blancos, Calvos de Randín, Castrelo do Val, Cualedro, Laza, Monterrei, Oímbra, Porqueira, Rairíz de Veiga, Sandiás, Sarreaus, Trasmiras, Verín, Vilar de Santos in Xinzo de Limia, okrožji Coedo in Torneiros v občini Allaríz, okrožja Bóveda, Padreda, Seiró in Vilar de Barrio v občini Vilar de Barrio ter okrožja A Abeleda, Bobadela a Pinta, A Graña in Sobradelo v občini Xunqueira de Ambía.

Gojenju krompirja je na leto namenjenih od 500 do 1 000 hektarov kmetijske površine.“

nadomeščeno z naslednjim:

„Območje proizvodnje in pakiranja proizvoda z zaščiteno geografsko označbo ustreza Avtonomni skupnosti Galicija. Površina, na katerih se gojijo te sorte, namenjene za trg, je ocenjena na približno 1 350 ha.“

Spremenjena je tudi točka 4 enotnega dokumenta. Naslednje besedilo:

„Opredeljeno geografsko območje sestavljajo naslednja štiri podobmočja, ki so vsa del ozemlja Avtonomne skupnosti Galicija: Bergantiños, Terra Chá-A Mariña, Lemos in A Limia.“

je nadomeščeno z naslednjim:

„Območje proizvodnje in pakiranja proizvoda z zaščiteno geografsko označbo ustreza Avtonomni skupnosti Galicija.“

(c) Dokazilo o poreklu

V to točko specifikacije proizvoda so zaradi vključitve novih sort in razširitve območja vnesene manjše formalne spremembe.

Tako je besedilo:

„Za pridobivanje krompirja z zaščiteno geografsko označbo (ZGO) ‚Pataca de Galicia‘ ali ‚Patata de Galicia‘ se lahko uporabi samo jedilni krompir sorte kennebec, ki se goji na ustreznih parcelah (zdravih, brez kakršnih koli bolezni), ki se nahajajo na opredeljenih podobmočjih proizvodnje in so vpisane v registre regulativnega sveta. Prav tako lahko proizvod z ZGO ‚Pataca de Galicia‘ ali ‚Patata de Galicia‘ pakirajo samo skladišča in obrati za pakiranje, ki se nahajajo na podobmočjih in so vpisani v ustrezne registre regulativnega sveta. Skladiščenje in pakiranje na navedenih podobmočjih sta nujni za ohranjanje posebnih značilnosti proizvodnje ter sta povezani s tradicionalno namestitvijo obratov na območjih, kjer je pridelava najbolj kakovostna, to pa omogoča uspešnejše in učinkovitejše delovanje nadzornega organa. Ta praksa je namenjena tudi zmanjševanju morebitnega poslabšanja končne kakovosti proizvoda zaradi prevoza (večje število udarcev, neprimerne temperature itd.) in skladiščenja v neustreznih razmerah. Regulativni svet na podlagi splošnih meril, ki se uporabljajo za organe za certificiranje proizvodov in so določena s standardom EN 45011, zagotavlja sledljivost proizvoda s programom inšpekcijskih pregledov, lokalizacije in nadzora nad parcelami, zasajenimi za proizvodnjo, po izjavi o letni zasaditvi, ter s programom nadzora in izboljšanja kakovosti, ki zajema postopek skladiščenja zaščitenega proizvoda, ravnanja z njim, njegovega pakiranja in označevanja.“

nadomeščeno z naslednjim:

„Za pridobivanje krompirja z zaščiteno geografsko označbo (ZGO) ‚Pataca de Galicia‘ ali ‚Patata de Galicia‘ se lahko uporabi samo jedilni krompir sort kennebec, agria in fina de carballo, ki se goji na ustreznih parcelah (zdravih, brez kakršnih koli bolezni), ki se nahajajo na opredeljenem območju proizvodnje in so vpisane v registre regulativnega sveta. Prav tako lahko proizvod z ZGO ‚Pataca de Galicia‘ ali ‚Patata de Galicia‘ pakirajo samo skladišča in obrati za pakiranje, ki se nahajajo na območju proizvodnje in so vpisani v ustrezne registre regulativnega sveta. Skladiščenje in pakiranje na opredeljenem območju sta nujni za ohranjanje posebnih značilnosti proizvodnje ter sta povezani s tradicionalno namestitvijo obratov na območjih, kjer je pridelava najbolj kakovostna, to pa omogoča uspešnejše in učinkovitejše delovanje nadzornega organa. Ta praksa je namenjena tudi zmanjševanju morebitnega poslabšanja končne kakovosti proizvoda zaradi prevoza (večje število udarcev, neprimerne temperature itd.) in skladiščenja v neustreznih razmerah. Regulativni svet na podlagi splošnih meril, ki se uporabljajo za organe za certificiranje proizvodov in so določena s standardom ISO/IEC 17065, zagotavlja sledljivost proizvoda s programom inšpekcijskih pregledov, lokalizacije in nadzora nad parcelami, zasajenimi za proizvodnjo, po izjavi o letni zasaditvi, ter s programom nadzora in izboljšanja kakovosti, ki zajema postopek skladiščenja zaščitenega proizvoda, ravnanja z njim, njegovega pakiranja in označevanja.“

(d) Metoda proizvodnje

Tudi v to točko specifikacije proizvoda je vnesena formalna sprememba, povezana z vključitvijo dveh novih sort.

Tako je odstavek:

„Za pridobivanje krompirja z zaščiteno geografsko označbo (ZGO) ‚Pataca de Galicia‘ ali ‚Patata de Galicia‘ se lahko uporabi samo jedilni krompir sorte kennebec, ki izvira iz certificiranih semen ali kontrolirane ponovne uporabe semen s kmetijskega gospodarstva ter se goji in pridobiva na ustreznih parcelah (zdravih, brez kakršnih koli bolezni), ki se nahajajo na opredeljenih podobmočjih proizvodnje in so vpisane v registre regulativnega sveta.“

nadomeščen z naslednjim:

„Za pridobivanje krompirja z zaščiteno geografsko označbo (ZGO) Pataca de Galicia ali Patata de Galicia se lahko uporabi samo jedilni krompir sort kennebec, agria in fina de carballo, ki izvira iz certificiranih semen ali kontrolirane ponovne uporabe semen s kmetijskega gospodarstva ter se goji in pridobiva na ustreznih parcelah (zdravih, brez kakršnih koli bolezni), ki se nahajajo na opredeljenem območju proizvodnje in so vpisane v registre regulativnega sveta.“

Ustrezno so spremenjeni tudi največji donosi na hektar za vsako sorto, tako da je naslednji stavek:

„Največja dovoljena proizvodnja za trženje pod zaščito regulativnega sveta je 22 000 kg/ha za pridelke brez namakanja in 35 000 kg/ha za pridelke z namakanjem.“

nadomeščen z naslednjim:

„Največja dovoljena proizvodnja za trženje pod zaščito regulativnega sveta je 25 000 kg/ha za pridelke brez namakanja in 40 000 kg/ha za pridelke z namakanjem za sorti kennebec in fina de carballo ter 30 000 kg/ha za pridelke brez namakanja in 50 000 kg/ha za pridelke z namakanjem za sorto agria.“

Po drugi strani je spremenjena zahteva glede priprave tal ob sajenju. Tako je stavek:

„Krompir se sadi na tleh, ki izpolnjujejo ustrezne pogoje za sajenje, v tri- ali štiriletnih kolobarjih, s certificiranim semenskim krompirjem, ki je začel kliti; zaželeno je, da se gomolji, ki so bili shranjeni pri temperaturi od 3 do 4 °C (v hladilnicah), najmanj 20 dni hranijo pri temperaturi od 12 do 15 °C.“

nadomeščen z naslednjim:

„Priporočljivo je, da se krompir sadi na tleh, ki izpolnjujejo ustrezne pogoje za ta namen, v tri- ali štiriletnih kolobarjih, s certificiranim semenskim krompirjem, ki je začel kliti; zaželeno je, da se gomolji, ki so bili shranjeni pri temperaturi od 3 do 4 °C (v hladilnicah), najmanj 20 dni hranijo pri temperaturi od 12 do 15 °C.“

Nazadnje je spremenjen odstavek v zvezi z možnostjo lokaliziranega namakanja na nekaterih območjih proizvodnje (v veljavni specifikaciji proizvoda v občini A Limia), da bi bilo besedilo usklajeno z novo geografsko resničnostjo. To novo besedilo bi moralo omogočiti, da se poleti na vseh območjih, na katerih bi to bilo potrebno (regije v notranjosti z bolj celinskim podnebjem), izvaja lokalizirano namakanje. Tako je odstavek:

„Na kmetijskih gospodarstvih v Galiciji se krompir goji tradicionalno in predvsem na nenamakanih zemljiščih. Med podobmočji proizvodnje kakovostnega krompirja ima podobmočje, ki zajema občine regije A Limia, zaradi značilnosti, povezanih z njegovo lego, izrazito celinsko podnebje, saj leži v notranjosti province Ourense, kjer je količina padavin bistveno manjša od letnega povprečja v Galiciji, temperature v sredini leta, to je junija, julija in avgusta, pa so občutno višje. Na tem podobmočju je zalivanje nujno, da bi se pridelek ohranil v odličnem stanju do konca rastnega obdobja.“

nadomeščen z naslednjim:

„Na kmetijskih gospodarstvih v Galiciji se krompir goji tradicionalno in predvsem na nenamakanih zemljiščih. Vendar imajo nekatera območja zaradi svoje lege izrazito celinsko podnebje, zaradi česar je količina padavin tam bistveno manjša od letnega povprečja v Galiciji, temperature v sredini leta, to je junija, julija in avgusta, pa so občutno višje. Na teh območjih je zalivanje nujno, da bi se pridelek ohranil v odličnem stanju do konca rastnega obdobja.“

(e) Povezava

V tej točki je zaradi razširitve geografskega območja potrebnih nekaj posameznih formalnih sprememb. Te spremembe se nanašajo na specifikacijo proizvoda in enotni dokument.

Posledično je specifikacija proizvoda spremenjena tako:

odstavek:

„Zaradi podnebnih razmer, značilnosti tal in skrbnega kmetovanja na podobmočjih proizvodnje krompirja v Avtonomni skupnosti Galicija ima proizvod izjemno kulinarično kakovost.“

je nadomeščen z naslednjim:

„Zaradi podnebnih razmer, značilnosti tal in skrbnega kmetovanja na opredeljenem območju ima pridobljeni proizvod izjemno kulinarično kakovost.“

Odstavek:

„Kar zadeva podnebne razmere, je treba poudariti, da obilne padavine (1 000 do 1 500 mm/leto) in zmerne temperature na podobmočjih pridelave omogočajo kulturi krompirja optimalno rast brez zalivanja; na tak način gomolji neprekinjeno rastejo.“

je nadomeščen z naslednjim:

„Kar zadeva podnebne razmere, je treba poudariti, da obilne padavine (1 000 do 1 500 mm/leto ali celo več) in zmerne temperature kulturi krompirja omogočajo optimalno rast brez zalivanja, razen poleti na nekaterih območjih in lokalizirano; na tak način gomolji neprekinjeno rastejo.“

Odstavek:

„Poleg tega na območjih pridelave prevladujejo tla z ilovnato in ilovnato-peščeno sestavo ter vrednostjo pH med 5 in 6,5, kar popolnoma ustreza tej kulturi. Ta sestava prsti omogoča nastanek tanke in enakomerne lupine, tako da so pobrani gomolji čisti (jih ni treba umivati). Rahlo kisel pH preprečuje nastanek bolezni, imenovane ‚krastavost‘ (gomolji, ki jih napade ta bolezen, imajo hrapavo lupino z mehurčki in zaradi svojega neprivlačnega videza niso primerni za prodajo).“

je nadomeščen z naslednjim:

„Poleg tega prevladujejo tla z ilovnato in ilovnato-peščeno sestavo ter vrednostjo pH med 5 in 6,5, ki popolnoma ustrezajo tej kulturi. Ta sestava prsti omogoča nastanek tanke in enakomerne lupine, tako da so pobrani gomolji čisti (jih ni treba umivati). Rahlo kisel pH preprečuje nastanek bolezni, imenovane ‚krastavost‘ (gomolji, ki jih napade ta bolezen, imajo hrapavo lupino z mehurčki in torej zaradi svojega neprivlačnega videza niso primerni za prodajo).“

Odstavek:

„To velja za štiri regije ali podobmočja, ki vključujejo ozemeljske meje, dovoljene za proizvodnjo krompirja, ki ga je certificiral regulativni svet. Ta območja obsegajo predvsem zemljišča na ravninah in območjih z nizko ali zmerno nadmorsko višino, ki so idealna za pridelovanje krompirja.“

je nadomeščen z naslednjim:

„To velja za različne občine in območja, v katerih prevladuje pridelava krompirja v Galiciji. Ta prostor obsega predvsem zemljišča na ravninah in območjih z nizko ali zmerno nadmorsko višino, ki so idealna za pridelovanje krompirja.“

Kar zadeva enotni dokument, so v točko 5 vključene naslednje spremembe:

v točki o posebnostih območja je besedilo:

„padavine: treba je poudariti, da so na podobmočjih pridelave obilne padavine, od 1 000 do 1 500 mm/leto, in sušno obdobje v avgustu in septembru.“

nadomeščeno z naslednjim:

„padavine: treba je poudariti, da so na opredeljenem območju obilne padavine, od 1 000 do 1 500 mm/leto in včasih celo več na nekaterih območjih, ter sušno obdobje v avgustu in septembru.“;

in besedilo v zvezi z orografijo:

„Ta območja obsegajo predvsem zemljišča na ravninah in območjih z nizko ali zmerno nadmorsko višino, ki so idealna za pridelovanje krompirja.“

je nadomeščeno z naslednjim:

„Različna območja pridelave, porazdeljena po ozemlju Avtonomne skupnosti Galicija, obsegajo predvsem zemljišča na ravninah in območjih z nizko ali zmerno nadmorsko višino, ki so idealna za pridelovanje krompirja.“

V točki o posebnostih proizvoda je stavek:

„– dobro prilagoditev sorte kennebec, ki daje gomolje z zelo plitvimi očesi, tanko in gladko lupino ter zelo belo sredico, na galicijska tla,“

nadomeščen z naslednjim:

„– dobro prilagoditev sort kennebec in agria na galicijska tla, kar omogoča pridelavo gomoljev z zelo plitvimi očesi, tanko in gladko lupino ter zelo belim mesom pri sorti kennebec in rumenim pri sorti agria. Poleg tega je sorta fina de carballo avtohtona in torej naravno popolnoma prilagojena okolju, zaradi česar daje gomolje, ki se odlikujejo po tanki lupini, čeprav imajo globoka očesa in belo meso.“

Nazadnje, v točki o vzročni povezavi med geografskim območjem in kakovostjo, slovesom ali drugimi značilnostmi proizvoda je odstavek:

„Naravne razmere na geografskem območju, zlasti obilne padavine in zmerne temperature na podobmočjih pridelave, omogočajo kulturi krompirja optimalno rast brez zalivanja; na tak način gomolji neprekinjeno rastejo.“

nadomeščen z naslednjim:

„Naravne razmere na geografskem območju, zlasti obilne padavine in zmerne temperature, omogočajo kulturi krompirja optimalno rast brez zalivanja, razen poleti na nekaterih območjih in lokalizirano; na tak način gomolji neprekinjeno rastejo.“

(f) Označevanje

Naslednji odstavek v specifikaciji proizvoda in enotnem dokumentu:

„Na vseh vsebnikih proizvoda, zaščitenega z ZGO, morata biti s črkami, velikimi kot ena tretjina sprednje strani embalaže, izpisana logotip imena in navedba ‚Zaščitena geografska označba ‚Patata de Galicia‘ ali ‚Pataca de Galicia‘‘.“

je nadomeščen z naslednjim:

„Na vseh vsebnikih proizvoda, zaščitenega z ZGO, morata biti s tiskanimi črkami, velikimi kot ena tretjina sprednje strani embalaže, izpisana logotip imena, ki je prikazan spodaj, in navedba ‚Zaščitena geografska označba ‚Patata de Galicia‘ ali ‚Pataca de Galicia‘‘.“

V obeh dokumentih je logotip zaščitene geografske označbe vstavljen pod besedilo.

Poleg tega je v specifikacijo proizvoda vstavljeno naslednje besedilo:

„Poleg tega bo jasno navedena sorta krompirja, ki jo vsebuje posamezna embalaža. Za proizvode, za izdelavo katerih je kot surovina uporabljen krompir z ZGO ‚Patata de Galicia‘, se lahko uporabi navedba ‚Elaborado con IGP Patata de Galicia‘, če so v skladu z določbami iz sporočila Komisije z naslovom ‚Smernice Evropske komisije za označevanje živil, ki vsebujejo sestavine z zaščiteno označbo porekla (ZOP) in zaščiteno geografsko označbo (ZGO) (2010/C 341/03)‘. Zaradi učinkovitega nadzora nad uporabo te navedbe morajo gospodarski subjekti, ki jo želijo uporabiti, o tem obvestiti regulativni svet, da bi se vzpostavil ustrezen sistem nadzora.“

ENOTNI DOKUMENT

„Patata de Galicia“/„Pataca de Galicia“

EU št.: PGI-ES-02300 – 10.3.2017

ZOP ( )ZGO (X)

1. Ime

„Pataca de Galicia“/„Patata de Galicia“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Gre za gomolje vrste Solanum tuberosum L., kultivarjev kennebec, agria in fina de carballo, namenjene prehrani ljudi.

Ne glede na gojeno sorto ima krompir s to ZGO tanko lupino gladkega videza, zanj pa je značilna tekstura, ki je čvrsta na otip in smetanasta po kuhanju ter ima dobro konsistenco v ustih. Njegova kakovost za prehrano je odlična, odlikuje pa se zlasti po visokem deležu suhe snovi ter značilnostih barve, arome in okusa kuhanega krompirja.

Njegove morfološke značilnosti in barva se razlikujejo glede na gojeno sorto, kot je prikazano v spodnji preglednici:

Kennebec Agria Fina de carballo Oblika okrogla do ovalna podolgovata ovalna zaobljena Očesa zelo plitva zelo plitva globoka Barva lupine svetlo rumena rumeno svetlo rumena Barva mesa bela rumena bela

Analitske značilnosti so: več kot 18 % suhe snovi in manj kot 0,4 % reducirajočih sladkorjev.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Na opredeljenem geografskem območju je treba poleg same pridelave izvajati tudi skladiščenje in pakiranje proizvodov.

Skladiščenje in pakiranje na opredeljenem geografskem območju sta nujni za ohranjanje posebnih značilnosti proizvodnje ter sta povezani s tradicionalno namestitvijo obratov na območjih, kjer je pridelava najbolj kakovostna. Treba je vedeti, da v postopku pakiranja zelo izkušeno osebje v skladu s tradicijo ročno ločuje proizvode. Ta praksa je namenjena tudi zmanjševanju morebitnega poslabšanja končne kakovosti proizvoda zaradi prevoza (večje število udarcev, neprimerne temperature itd.) in skladiščenja v neustreznih razmerah.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Jedilni krompir z zaščiteno geografsko označbo (ZGO) „Pataca de Galicia“ ali „Patata de Galicia“ se trži v novi in čisti embalaži, narejeni iz primernih materialov, ki omogočajo dobro zračenje in shranjevanje ter ustrezen prevoz proizvoda.

Pakira se v homogenih serijah glede na velikost in izvor proizvoda, pri čemer je najmanjša velikost 35 mm. Kljub temu je trženje krompirja, velikega od 18 do 35 mm, dovoljeno pod imenom „patata menuda fuera de calibre“ (majhen krompir nestandardne velikosti) ali enakovrednim trgovskim poimenovanjem.

Homogena velikost ni obvezna za prodajno pakiranje več kot 5 kg neto teže. Za prodajno pakiranje neto teže 5 kg ali manj razlika med najmanjšimi in največjimi enotami ne sme presegati 35 mm.

Uporabljajo se embalaže za 15, 10, 5, 4, 3, 2 ali 1 kg neto teže proizvoda; izjemoma so dovoljene embalaže za od 20 do 25 kg proizvoda, če so namenjene restavracijam, hotelom in drugim skupnostim, ki to želijo.

3.6 Posebna pravila za označevanje proizvoda, za katerega se uporablja registrirano ime

Na vseh vsebnikih proizvoda, zaščitenega z ZGO, morata biti s tiskanimi črkami, velikimi kot ena tretjina sprednje strani embalaže, izpisana logotip ZGO, ki je prikazan spodaj, in navedba ‚Zaščitena geografska označba ‚Pataca de Galicia‘ ali ‚Patata de Galicia‘‘.

Na vsaki embalaži je oštevilčena sekundarna etiketa z logotipom geografske označbe, ki jo izda regulativni svet.

4. Jedrnata opredelitev geografskega območja

Območje proizvodnje in pakiranja proizvoda z zaščiteno geografsko označbo ustreza Avtonomni skupnosti Galicija.

5. Povezava z geografskim območjem

Posebnosti geografskega območja

Opredeljeno geografsko območje zagotavlja podnebne in talne razmere, ki so ugodne za rast te kulture in zagotavljajo visoko kakovost galicijskega krompirja.

Posebne značilnosti geografskega območja ZGO, neposredno povezane z dejavniki, ki štejejo za optimalne dejavnike za krompir, so:

podnebje:

— padavine: treba je poudariti, da so na opredeljenem območju obilne padavine, od 1 000 do 1 500 mm/leto in včasih celo več na nekaterih območjih, ter sušno obdobje v avgustu in septembru;

— temperature: zmerne v času rasti krompirja;

tla:

tla imajo ilovnato in ilovnato-peščeno sestavo ter pH med 5 in 6,5;

orografija:

različna območja pridelave, porazdeljena po ozemlju Avtonomne skupnosti Galicija, obsegajo predvsem zemljišča na ravninah in območjih z nizko ali zmerno nadmorsko višino, na katerih so idealne razmere za pridelovanje krompirja.

Posebnosti proizvoda

Med značilnostmi, ki dajejo galicijskemu krompirju posebno kakovost v primerjavi s krompirjem z drugih območij pridelave, je treba navesti naslednje:

— dobro prilagoditev sort kennebec in agria na galicijska tla, kar omogoča pridelavo gomoljev z zelo plitvimi očesi, tanko in gladko lupino ter zelo belim mesom pri sorti kennebec in rumenim pri sorti agria. Poleg tega je sorta fina de carballo avtohtona in torej naravno popolnoma prilagojena okolju, zaradi česar daje gomolje, ki se odlikujejo po tanki lupini, čeprav imajo globoka očesa in belo meso;

— merila kakovosti: krompir, zaščiten z ZGO, je nekoliko mokast, precej čvrst, se nekoliko ali zmerno razpusti in je trden na otip. Ta krompir je zaradi svojih značilnosti idealen za vse vrste kuhanih jedi in se, ko je kuhan, odlikuje po vsebnosti suhe snovi, barvi, aromi in okusu;

— analitske lastnosti: več kot 18 % suhe snovi in manj kot 0,4 % reducirajočih sladkorjev.

Vzročna povezava med geografskim območjem in kakovostjo, slovesom ali drugimi značilnostmi proizvoda

Naravne razmere na geografskem območju, zlasti obilne padavine in zmerne temperature, omogočajo kulturi krompirja optimalno rast brez zalivanja, razen poleti na nekaterih območjih in lokalizirano; na tak način gomolji neprekinjeno rastejo.

Sušno obdobje v avgustu in septembru, ko v tleh primanjkuje vode, povzroči, da gomolji pred pobiranjem izgubijo vodo in popolnoma dozorijo, zaradi česar nastane enakomerna in odporna lupina. To v povezavi z znižanjem vsebnosti vode v gomoljih prispeva k njihovi ohranitvi in višji kulinarični kakovosti.

Na območjih pridelave prevladujejo tla z ilovnato in ilovnato-peščeno sestavo ter vrednostjo pH med 5 in 6,5, kar popolnoma ustreza tej kulturi, saj omogoča dobro zračenje in zmanjšuje pojavnost bolezni, kot sta Pectobacterium spp. ali Rhizoctonia solani. Ta sestava prsti omogoča nastanek tanke in enakomerne lupine, tako da so pobrani gomolji čisti (jih ni treba umivati). Poleg tega rahlo kisel pH preprečuje nastanek nekaterih bolezni, kot je Streptomyces spp.

V zvezi s človeškim dejavnikom je treba med tradicionalnimi poljedelskimi praksami omeniti bogato naravno gnojenje, od 25 do 30 t/ha, ki prispeva k visoki končni kulinarični kakovosti krompirja, pridelanega v teh posebnih razmerah.

Sklic na objavo specifikacije

(drugi pododstavek člena 6(1) te uredbe)

http://mediorural.xunta.gal/fileadmin/arquivos/alimentacion/produtos_calidade/2018/P_Condiciones_Patata_de_Galicia__mayo_2018.pdf

(1) UL L 343, 14.12.2012, str. 1.